
Slovenské športové inovačné centrum (SŠIC) a medzinárodná platforma White Winters podpísali Memorandum o spolupráci, ktoré vytvára rámec pre spoločné aktivity v oblasti športových inovácií a udržateľných riešení v zimných športoch. Podpis Memoranda nadväzuje na to, že White Winters sa stal novým členom SŠIC.
White Winters je inovačná sieť pôsobiaca v oblasti zimných športov, ktorá prepája lyžiarske strediská, organizátorov podujatí, technologické firmy a odborníkov. Zameriava sa na témy ako energetická efektivita, mobilita, snehový manažment, infraštruktúra, odpadové hospodárstvo či udržateľné zásobovanie. Cieľom iniciatívy je hľadať praktické riešenia, ktoré pomôžu zimným športom fungovať aj v meniacich sa klimatických podmienkach.
[bookmark: _xl78lrbjr1kd]Obsah spolupráce
Memorandum je rámcovým dokumentom, ktorý vyjadruje spoločnú vôľu spolupracovať pri rozvoji inovačného ekosystému. SŠIC a White Winters sa dohodli na spolupráci najmä v týchto oblastiach:
· výmena informácií, kontaktov a odporúčaní,
· prepojenie členov, partnerov a expertov oboch strán,
· príprava a realizácia spoločných projektov financovaných z programov EÚ,
· organizácia alebo podpora odborných podujatí,
· vzdelávanie inovátorov,
· podpora transferu technológií a pilotné overovanie riešení v praxi.
Spolupráca je založená na princípoch partnerstva, zdieľania know‑how a vytvárania spoločných iniciatív, ktoré môžu podporiť rozvoj inovácií v zimných športoch aj širšom športovom sektore.

